Lourdes Urzuriaga Bollar

Lourdes Urzuriaga Bollar (Eibar, Gipuzkoa, 1957ko otsailaren 3a –  ibidem, 2025eko urriaren 11) gipuzkoar ekintzailea, aseguru etxe bateko langilea,  zinegotzia eta Andirao baserritarren elkarteko presidentea izan zen.

 Ibilbidea 
Lourdes Urzuriaga Bollar Eibarko Arrate bailarako Sumendixa Goikua baserriko alaba izan zen. Eibarko baserritarren premiak asetzeko lan handia egin zuen: Andirao elkartearen izenean Udalarekin bost urteko akordioa sinatu zuen 2022ko azaroan. Horrela, baserritarren eskaerei arantzuteko 1.750.000 euroko partida jasotzea ziurtatu zen.

Andirao elkarteko baserritarrek pozik hartu zuten euren bizitzak errazten zituzten bideekin. Baserrietako bideak oso egoera txarrean zeuden: batzuk hormigoituak baziren, baina hormigoia hondatuta zegoen eta asfaltatzearen beharra zegoen. "Bideak ez zituen Udalak egin, baserritarrrk beren kabuz baizik, beren diruarekin" esaten zuen Lourdes Urzuriagak. Are gehiago, bideak, normala denez, estuak ziren, 3 metro ingurukoak, eta hortik pasatzeko tokia egin behar zen. Gero, bide ertzeko areka (zanga) gehienak ere hormigoitu egin ziren.

Hortik kanpora ere, Eibarren eta inguruan oso ezaguna zen Lourdes Urzuriaga, urtetan zehar Mapfre aseguru-etxearen Eibarko bulegoan jardun baitzuen lanean erretiroa hartu zuen arte.

1987ko ekainaren 10eko hauteskundeetan Eusko Alkartasuna (EA) alderdiko zinegotzi hautatua izan zen Eibarko Udalean.

 Andirao elkartea 
Baserritarra herritar ahaztua da. Igandetik igandera behar du lan, atseden barik. Baserri batean belaunaldi bat baino gehiago edo lagun asko bizi bada, txandaka atseden har daiteke, baino baserriko lanak ez du etenik. Bestetik, baserrian nahiko ohikoa da bizimodu indibidualista izatea. Hau da, beste inorekin harremanik ez baduzu, zeure kontuetan sartzen zara, gero eta indibidualistagoa bihurtuz.

Lehen, baserritar bakoitza bere aldetik joaten zen Udalera bere kexak edo eskaerak egitera, baina horrela zailagoa zen ezer lortzea. Beraz, onena elkartzea zela ikusi zuten, elkarrekin indar gehiago eduki zezaketelako eta Udalarekin hartu-emana errazagoa izan zitekeelako.

Eibarko baserritarrek Andirao elkartea sortu zuten 2002an, euren berbek herrian oihartzuna izan zezaten eta ahaztuak izan ez zitezen. Etengabe aurrera egiten duen munduak bezala, baserri giroan ere gauzak aldatzen ari dira egunetik egunera, kezka berriak sortuz. Angel Gisasolak Andiraoko presidente kargua laga ondoren, Lourdes Urzuriaga eta Enrique Atxak lekukoa hartu zuten 2021ean, Andiraoko presidente eta presidente orde, hurrenez hurren.

Eibarko bost bailarek (Kitarra, Mandiola, Gorosta, Arrate eta Agiña) dute ordezkaritza Andiraon (bailara bakoitzeko kide bi) eta zuzendaritzakoez gain idazkaria eta kontularia dute.

 Erreferentziak 

 Kanpo estekak 

Kategoria:Eibartarrak
Kategoria:Emakume ekintzaileak
Kategoria:Emakume zinegotziak
Kategoria:Gipuzkoako zinegotziak